Man sterf toe bakkie, trok botsFoto: Netcare 911 ŉ Man is Woensdagoggend dood tydens ŉ ernstige botsing tussen ŉ bakkie en ŉ vragmotor op die N3 naby die Reitz-afrit in die Vrystaat. Nick Dollman, woordvoerder van Netcare 911, het gesê die vragmotor en bakkie het omstreeks 08:00 gedeeltelik van voor op die snelweg tussen Warden en die Villiers-tolhek gebots. Foto’s wat ná die ongeluk geneem is, toon dat die voorste gedeelte van die bakkie erge skade in die botsing opgedoen het. “Die bestuurder van die bakkie het erge beserings opgedoen en is op die toneel dood. Die vragmotorbestuurder het gelukkig net geringe beserings opgedoen,” het Dollman gesê. Hy het gesê die pad moes gedeeltelik gesluit word en verkeer in die gebied is herlei terwyl die toneel opgeruim is. Die polisie sal die ongeluk ondersoek.